
  REPUBLIKA HRVATSKA
OPĆINSKI SUD U ŠIBENIKU
     Stalna služba u Kninu	
Poslovni broj: Pp-3401/2024

 U  I M E   R E P U B L I K E  H R V A T S K E

P R E S U D A

	Općinski sud u Šibeniku, Stalna služba u Kninu, po sutkinji Anamariji Krnić Šupe, uz sudjelovanje zapisničarke Anite Murić Marinković, u prekršajnom predmetu protiv okrivljenog Batomira Banože, zbog prekršaja iz članka 216. stavka 3. Zakona o sigurnosti prometa na cestama („Narodne novine“ broj 67/2008., 48/2010., 74/2011., 80/2013., 158/2013., 92/2014., 64/2015., 108/2017., 70/2019., 42/2020., 85/2022., 114/2022., 133/2023.) u povodu optužnog prijedloga Policijske uprave šibensko-kninske, Policijske postaje Knin, KLASA: 211-07/24-5/27080, URBROJ: 511-13-10-24-1 od 7. listopada 2024., nakon glavne i javne rasprave održane 2. srpnja 2026. u odsutnosti uredno pozvanog tužitelja i okrivljenika, istoga dana objavio je i 

p r e s u d i o   j e

	I. Okrivljeni BATOMIR BANOŽA, OIB 53747553622, sin Stipe, rođen 20. svibnja 1981. u Zenici, Bosna i Hercegovina, državljanin RH, s prebivalištem u Kninu, Zlatovićeva ulica 1, ranije prekršajno neosuđivan prema potvrdi Odjela za prekršajne evidencije
k r i v   j e 
	
	što je dana 05. srpnja 2024. u 12:30 sati, u mjestu Strmica, u ulici Put Grahova kućni broj 1, općina Knin, isti upravljao motociklom marke "Kymco" reg. oznaka ŠI 772-JV prije stjecanja prava na upravljanje vozilom bilo koje kategorije, odnosno bez položenog vozačkog ispita,

čime je počinio prekršaj opisan u članku 216. stavku 1. toč. 3. Zakona o sigurnosti prometa na cestama, kažnjiv po članku 216. stavku 3. istog Zakona,

	pa mu se na temelju članka 216. stavka 3. Zakona o sigurnosti prometa na cestama

izriče

NOVČANA KAZNA U IZNOSU 1.320,00 EUR (jednu tisuću tri stotine i dvadeset eura).

	II. Na temelju članka 33. stavka 11. Prekršajnog zakona ("Narodne novine" br. 107/07., 39/13., 157/13., 110/15., 70/17., 118/18., 114/22.) okrivljenik je dužan platiti novčanu kaznu u roku od 60 (šezdeset) dana od dana pravomoćnosti ove presude u korist Državnog proračuna, priloženom uplatnicom, a u protivnom će se postupiti prema odredbama članka 34. Prekršajnog zakona.

	III. Na temelju članka 152. stavka 3. Prekršajnog zakona novčana kazna smatrat će se u cijelosti plaćenom ako okrivljenik plati dvije trećine izrečene mu novčane kazne u roku od 60 (šezdeset)) dana od dana pravomoćnosti ove presude.
                                     
	IV. Na temelju članka 139. stavka 3. Prekršajnog zakona, okrivljenik je dužan platiti paušalni trošak prekršajnog postupka u iznosu od 14,00 EUR (četrnaest eura) u korist proračuna Republike Hrvatske, u roku od 60 (šezdeset) dana od dana pravomoćnosti ove presude, priloženom uplatnicom, u protivnom će se troškovi naplatiti prisilno temeljem članka 152. stavka 4. i stavka 11. Prekršajnog zakona.

Obrazloženje

	1. Policijska uprava šibensko-kninske, Policijska postaja Knin 27. listopada 2024. podnijela je protiv okrivljenika optužni prijedlog, gornji broj, zbog prekršaja činjenično opisanog i pravno označenog kao u izreci ove presude.

	2. Okrivljenik je pozvan na ročište glavne rasprave za dan 24. ožujka 2026., međutim poziv se vratio sudu uz naznaku ''odselio''. Stoga je sud izvršio uvid u Jedinstveni registar osoba i utvrdio da okrivljenik ima prijavljenu adresu prebivališta u Gornji Čajdraš 78, Zenica, Bosna i Hercegovina. Slijedom navedenog, sud je pozvao okrivljenika na naprijed navedenu adresu u BIH za ročište glavne rasprave za dan 28. travnja 2026., ali se poziv dva puta vratio sudu uz naznaku dostavljača "nije tražio". Sud je ponovno pozvao okrivljenika na ročište glavne rasprave za dan 19. svibnja 2026., ali nije bilo dokaza o urednoj dostavi poziva. Na ročište glavne rasprave zakazano za dan 18. lipnja 2026. sud je pozvao okrivljenika na prijavljenu adresu prebivališta, ali se poziv okrivljeniku nije uručio jer se vratio sudu uz naznaku dostavljača "nije tražio". S tim u vezi, ističe se da su okrivljeniku upravo na prijavljenu adresu prebivališta dostavljani sudski pozivi upućeni u ovom postupku te da je u obavijesti iz članka 109.a Prekršajnog zakona koju je okrivljenik uredno zaprimio 5. srpnja 2024. okrivljenik bio upozoren kako se, ukoliko se ne odazove, rasprava može provesti i donijeti presuda bez njegove nazočnosti kao i da je do pravomoćnog završetka postupka i završetka postupka izvršenja dužan obavijestiti tijelo postupka o svakoj promjeni adrese prebivališta i boravišta odnosno sjedišta, jer će mu se, ako tako ne postupi, ili ako izbjegava dostavu, sva pismena dostaviti putem oglasne ploče tijela postupka. 

	3. Slijedom navedenog, sud je okrivljenika na glavnu raspravu za 2. srpnja 2026. pozvao putem e-oglasne ploče suda te je istu proveo u njegovoj odsutnosti u skladu s člankom 167. stavkom 3. Prekršajnog zakona jer je ocijenio da su prava okrivljenika adekvatno osigurana.

	4. U dokaznom postupku sud je pročitao izvješće o počinjenom prekršaju PP Knin serijski broj 1050425758 od 5. srpnja 2024. (list spisa 4), obavijest počinitelju prekršaja PP Knin serijski broj 1050425812 od 5. srpnja 2024. (list spisa 5), te potvrdu o ranijoj prekršajnoj osuđivanosti okrivljenika od dana 2. srpnja 2026. Odjela za prekršajne evidencije (list spisa 21). 

	5. Nakon provedenog dokaznog postupka, sud je nedvojbeno utvrdio da je okrivljenik počinio prekršaj koji mu se optužnim prijedlogom stavlja na teret.

	6. Člankom 216. stavkom 1. Zakona o sigurnosti prometa na cestama propisano je da osoba može steći pravo na samostalno upravljanje vozilom određene kategorije ako je: 1) duševno i tjelesno sposobna upravljati vozilom određene kategorije, 2) navršila najnižu dob za upravljanje vozilom određene kategorije, 3) položila vozački ispit za upravljanje vozilom određene kategorije, 4. nastanjena u Republici Hrvatskoj te ima prebivalište, prijavljeno boravište na razdoblje od najmanje 185 dana, uobičajeno prebivalište, školuje se ili ima odobren privremeni ili stalni boravak.

	7. Na temelju izvješća o počinjenom prekršaju od 5. srpnja 2024. (list spisa 4) sud je utvrdio da je okrivljenik dana 05. srpnja 2024. u 12:30 sati, u mjestu Strmica, u ulici Put Grahova kućni broj 1, općina Knin upravljao motociklom marke "Kymco" reg. oznaka ŠI 772-JV prije stjecanja prava na upravljanje vozilom bilo koje kategorije, odnosno bez položenog vozačkog ispita.

	8. Pročitanu dokumentaciju sud je ocijenio kao vjerodostojnu jer je ista sačinjena u obavljanju poslova službenih osoba.  

	9. Slijedom navedenog, sud je nedvojbeno utvrdio da je okrivljenik dana 5. srpnja 2024. u 12:30 sati, u mjestu Strmica, u ulici Put Grahova kućni broj 1, općina Knin upravljao motociklom marke "Kymco" reg. oznaka ŠI 772-JV prije stjecanja prava na upravljanje vozilom bilo koje kategorije, odnosno bez položenog vozačkog ispita, čime su se u njegovom ponašanju ostvarila bina obilježja prekršaja iz članka 216. stavka 3. Zakona o sigurnosti prometa na cestama, za koji je proglašen krivim. 

10. Člankom 216. stavkom 3. Zakona o sigurnosti prometa na cestama propisano je da će se novčanom kaznom u iznosu od 1320,00 do 2650,00 eura ili kaznom zatvora do 60 dana, kaznit za prekršaj osoba koja u prometu na cesti upravlja motornim vozilom prije stjecanja prava na upravljanje.

11. Prilikom donošenja odluke o kazni sud je primijenio opće pravilo o izboru vrste i mjere kazne te je u odnosu na okrivljenika ocijenio sve olakotne i otegotne okolnosti u smislu članka 36. Prekršajnog zakona.

12. Sud je okrivljeniku kao olakotnu okolnost cijenio njegovu raniju prekršajnu neosuđivanost, dok mu posebnih otegotnih okolnosti nije našao. 

13. Cijeneći navedene okolnosti u njihovoj ukupnosti te okolnosti počinjenja prekršaja, sud je okrivljeniku izrekao novčanu kaznu umjesto alternativno propisane kazne zatvora, te je prilikom odmjeravanja novčane kazne okrivljeniku izrekao novčanu kaznu u visini zakonom propisanog minimuma, konkretno u iznosu od 1.320,00 EUR (jednu tisuću tri stotine i dvadeset eura), smatrajući da će za sada i novčana kazna u izrečenoj visini okrivljenika odvratiti od daljnjeg činjenja prekršaja te da će se njom kod ovog okrivljenika ostvariti svrha kažnjavanja iz članka 32. Prekršajnog zakona.

14. Na temelju članka 152. stavka 3. Prekršajnog zakona novčana kazna smatrat će se u cijelosti plaćenom ako okrivljenik u roku određenim ovom presudom plati dvije trećine izrečenog iznosa novčane kazne.

15. Tužitelj je u optužnom prijedlogu predložio izricanje zaštitne mjere zabrane korištenja strane vozačke dozvole na teritoriju Republike Hrvatske u trajanju od tri mjeseca. Sud smatra bitnim istaknuti da je Zakonom o izmjenama i dopunama Zakona o sigurnosti prometa na cestama ("Narodne novine" broj: 85/2022.), koji je stupio na snagu 30. srpnja 2022. brisana odredba članka 288. ZSPC-a koja je propisivala izvršenje zaštitne mjere zabrane upravljanja motornim vozilima kada okrivljenik stekne pravo na upravljanje. Uzimajući u obzir navedeno, razvidno je da bi izricanje predložene zaštitne mjere u konkretnom slučaju bilo bespredmetno, budući da okrivljenik nema položen vozački ispit, odnosno nije stekao pravo upravljati motornim vozilom. Samim time, po svojoj prirodi, njemu je već zabranjeno upravljanje motornim vozilima bilo koje kategorije. Slijedom navedenog, sud okrivljeniku nije izrekao predloženu zaštitnu mjeru zabrane upravljanja motornim vozilom.

	16. S obzirom na to da je okrivljenik proglašen krivim, obvezan je naknaditi troškove prekršajnog postupka u paušalnom iznosu. Rješenjem o određivanju paušalnog iznosa za troškove prekršajnog postupka ("Narodne novine" broj 18/2013.) propisan je opći okvir paušalne svote troškova prekršajnog postupka u rasponu od 100,00 do 5.000,00 kuna. Izrečena visina paušalnog iznosa primjerena je složenosti i trajanju postupka, a sve u skladu s odredbom članka 139. stavka 3. Prekršajnog zakona.
	
	17. Slijedom svega navedenog, odlučeno je kao u izreci presude.

Knin, 2. srpnja 2026.
Sutkinja
Anamarija Krnić Šupe



		                  	
UPUTA O PRAVU NA ŽALBU: 

Protiv ove presude ovlaštene osobe mogu podnijeti žalbu u roku od 8 (osam) dana od dana dostave prijepisa presude. Žalba se podnosi ovom Sudu u dovoljnom broju primjeraka za prvostupanjski i drugostupanjski sud, a o žalbi odlučuje Visoki prekršajni sud Republike Hrvatske.


Dostaviti:
1. Tužitelju
2. Okrivljeniku
3. U spis

